זמר שלוש התשובות

"זֶמֶר שְלוש התשובות" הוא שיר שכתב נתן אלתרמן, הלחין אריה לבנון ובוצע לראשונה במסגרת המופע המוזיקלי "צץ וצצה" על ידי הזמרת רבקה זהר בשלהי שנות ה-60. השיר נכתב ב-1969 עבור מופע מוזיקלי משירי אלתרמן שנקרא "צץ וצצה". הוא כתב אותו במיוחד עבור רבקה זהר, לאחר שהגיע לאחת החזרות והתרשם ממנה. השיר זכה לפופולריות רבה. הוא פורסם בכרך ב' של קובץ שיריו "פזמונים ושירי זמר" (הקיבוץ המאוחד, תשל"ט 1979, במדור "ועוד פזמוני צץ וצצה") בשם "אם תלכי אחרי". השיר מציג אישה כנועה המבטלת עצמה בפני בן זוגה בשם האהבה. בכל אחד מבתי השיר מציג הגבר שאלה קשה לבת זוגו, שלוש במספר, וזו דבקה באהבתה ומשיבה בפזמון חוזר "כל אשר תבקש ותשאל אעשה ואוסיף לשמוח. יהיה טוב אהובי, יהיה קל. לעולם לא יחסר לי כוח" ובשלוש תשובות בהתאם לשאלה: תחילה, מציב לה בן הזוג עובדה, לפיה אם תבחר להישאר לצדו תיאלץ לחיות חיים דלים ועלובים, אך היא משיבה כי תראה בסחבות אותן תלבש בגד קטיפה, ותראה עצמה כמלכה גם אם תקרצף רצפות כל חייה. בהמשך, שואל בן הזוג מה תעשה האישה אם יבגוד בה וישאיר אותה לבדה בלילות עד שובו, וזו עונה כי לא תבכה כל עוד תדע שיחזור לחיקה. לבסוף, שואל מה יהיה אם ישליך אותה לרחוב ויאמר לה לשכוח אותו; האישה משיבה כי תסכים ללכת ולא לחזור, אך בשונה מתשובותיה הקודמות, טוענת כי חלק אחד בבקשתו של בן הזוג לא תוכל לקיים והוא לשכוח אותו. השיר עורר ביקורת, ועל אף שהתקבע כנכס צאן ברזל, נטען כי זהו טקסט שוביניסטי המציג את האישה כתלותית וחסרת ערך המשלימה עם גחמותיו של בן זוגה ועם כל תנאי שיציב לה. עם זאת, ניתן כמובן לפרש את השיר כאלגוריה, לדוגמה ליחסיו של האדם עם עצמו. בן הזוג הוא האושר, הגשמה העצמית והחיבור הפנימי אליהם שואף האדם. תמורת הגשמתם הוא יהיה נכון לשלם מחירים משמעותיים, הוא חושש שהם יבגדו בו והוא יצפה לשובם והם תמיד נמצאים במודעותו ואף אם יעזבו אותו לעולם לא יוכל לשכוח אותם ולשאוף להתאחד עמם. "זמר שלוש התשובות" חודש במסגרת הפרויקט "עבודה עברית" על ידי זהבה בן, וזכה לעשרות גרסאות כיסוי במרוצת השנים, ביניהן של אביבה אבידן ושילה פרבר. הזמר עומר אדם ביצע לרגל יום האישה הבין-לאומי 2015 גרסה שבה התהפכו התפקידים בשיר והגבר הוא הצד הכנוע והתלותי בקשר. המטרה הייתה להציג את השיר בצורה שתוביל לשוויון בין המינים והוא הוגדר כשיר תשובה (אנ'). בשנת 1998, לאחר זכייתה של הזמרת-יוצרת הישראלית דנה אינטרנשיונל באירוויזיון 1998 הופץ אלבום אוסף בשם, דיווה – האוסף. האלבום כלל את גרסתה ל"זמר שלוש התשובות" שהוקלטה כבר בשנת 1996 לרגל תחרות "מלכת היופי". אותה הגרסה נוגנה ברדיו לעיתים קרובות אף על פי שמעולם לא הופצה כסינגל רשמי מאף אלבום של אינטרנשיונל. הופעתה בתחרות פורסמה ביוטיוב באפריל 2023. בנוסף להופעה בתחרות, הופיעה אינטרנשיונל עם "זמר שלוש התשובות" בערוץ הראשון. זיוה שמיר, כלניות: על פזמוניו של נתן אלתרמן, פרק 48, תל אביב, ספרא והוצאת הקיבוץ המאוחד, ספרית הפועלים, 2022 מידע על היצירה "זמר שלוש התשובות" באתר מיוזיק בריינז "זמר שלוש התשובות" באתר בית לזמר העברי מילות השיר "זמר שלוש התשובות" באתר שירונט חן מלול, עבור מי נכתב "זמר שלוש התשובות"?, בבלוג "הספרנים" של הספרייה הלאומית, 20.01.2020 מידע על זמר שלוש התשובות בקטלוג הספרייה הלאומית זוהר של רבקה, דבר, טור 2, 17 באוקטובר 1969 זמר שלוש התשובות, בקטלוג ULI זיוה שמיר, כשפחה חרופה- על "זמר שלוש התשובות" מאת נתן אלתרמן, באתר מב"ע, יוני 2022 שיר נוסף שכתב עבורה באותה מסגרת היה "אוריאנה", ללחן מאת יאיר רוזנבלום. ראו: יורם רותם, ביוגרפיה של רבקה זהר באתר "סטריאו ומונו", וכן רבקה זהר-קאלו, עץ הזית: (אוטוביוגרפיה), יפו: דע"ת, 2007, עמ' 37. באוטוביוגרפיה שלה ציינה זהר: "בכותבי שורות אלו עדיין יהיה השיר האומלל הזה אהוב ואני לא יכולה לשאת מילותיו" (שם, שם). פזמונים ושירי זמר ב' אלתרמן נתן, באתר www.kibutz-poalim.co.il עבור מי נכתב "זמר שלוש התשובות"?, באתר הספרנים, ‏2020-01-20 זמר שלוש התשובות, בביצוע עומר אדם, סרטון באתר יוטיוב נועם ברדין, ‏התשובה של עומר אדם ל"זמר שלוש התשובות", באתר ‏מאקו‏, 8 במרץ 2015 Dana International - Diva = דיווה - האוסף (באנגלית), 1998, נבדק ב-2023-08-05 דנה אינטרנשיונל - זמר שלוש התשובות 1996 Dana International live, נבדק ב-2023-08-05 זמרת שלושת התשובות ערוץ 1, נבדק ב-2023-08-05